[{"text_idx": "#000000", "text": "Neuadd breswyl Aberystwyth 'yn effeithio ar yr economi'?"}, {"text_idx": "#000001", "text": "Mae arweinwyr busnes yn honni fod neuadd breswyl newydd Prifysgol Aberystwyth yn cael effaith andwyol ar economi'r dre', oherwydd ei fod yn canolbwyntio cymaint ar fywyd campws."}, {"text_idx": "#000002", "text": "Ond mae'r Brifysgol wedi wfftio'r honiadau, gan ddweud nad oes bwriad ganddynt i agor siopau ar y safle."}, {"text_idx": "#000003", "text": "Ym mis Ionawr eleni yr agorodd neuadd Fferm Penglais, wedi i oedi olygu nad oedd modd ei hagor ar ddechrau blwyddyn academaidd 2014."}, {"text_idx": "#000004", "text": "Rhybudd y Siambr Fasnach leol yw y gallai busnesau gau os bydd myfyrwyr yn gwario eu harian ar y campws."}, {"text_idx": "#000006", "text": "\"Felly nid yw'r myfyrwyr yn y dre'. Maen nhw i fyny'r rhiw, ac a oes cymhelliad iddyn nhw ddod i lawr?\""}, {"text_idx": "#000007", "text": "\"Maen nhw'n adeiladu llawer mwy o gyfleusterau yno, nid neuaddau preswyl yn unig, ond cyfleusterau siopa ac yn y blaen, felly mae llawer mwy o ganolbwyntio ar y campws.\""}, {"text_idx": "#000008", "text": "Mae'r Brifysgol yn dweud y bydd y neuadd yn cyfrannu miliynau o bunnoedd i economi'r dre' yn yr hirdymor."}, {"text_idx": "#000009", "text": "Mewn ymateb i'r honiadau diweddara', dywedon nhw nad oes unrhyw fwriad ganddyn nhw i agor cyfleusterau siopa ar y campws."}, {"text_idx": "#000010", "text": "Ychwanegodd llefarydd ar eu rhan: \"Yn fwy cyffredinol, pwysig nodi hefyd bod hanner poblogaeth myfyrwyr Prifysgol Aberystwyth yn byw mewn llety sector breifat yn y dref, a nifer o'r rhai sy'n byw mewn llety Prifysgol, yn byw mewn neuaddau preswyl glan mo\u0302r, sydd hefyd yn y dref.\""}]